KIRJALLINEN KYSYMYS E-0282/01 esittäjä(t): Reimer Böge (PPE-DE) komissiolle. Naudanlihan tuonti kolmansista maista.



Virallinen lehti nro 340 E , 04/12/2001 s. 0017 - 0018



KIRJALLINEN KYSYMYS E-0282/01 esittäjä(t): Reimer Böge (PPE-DE) komissiolle (9. helmikuuta 2001) Aihe: Naudanlihan tuonti kolmansista maista Neuvosto on päättänyt kuluttajia suojatakseen, että yli 30 kuukauden ikäiset naudat on testattava teurastuksen yhteydessä BSE:n varalta pikatestillä, tai ellei testiä tehdä, liha on poistettava ravintoketjusta. Ruotsin, Suomen ja Itävallan on testattava yli 30 kuukauden ikäiset eläimet ainoastaan silloin, kun naudanlihaa lasketaan sisämarkkinoille. Voiko komissio varmistaa, että testit asetetaan tuonnin ennakkoehdoksi myös silloin, kun naudanlihaa tuodaan kolmannesta maasta ja riskit eivät ole selvillä? David Byrnen komission puolesta antama vastaus (7. toukokuuta 2001) BSE-epidemian kehittyminen yhteisössä vuoden 2000 lopulla pakotti vahvistamaan BSE-suojatoimia entisestään. Tämän vuoksi 1. tammikuuta 2001 otettiin käyttöön kaikkien elintarvikeketjuun tulevien yli 30 kuukauden ikäisten nautaeläinten järjestelmällinen testaus. Nykyisiä BSE-testejä käytetään kliinisten BSE-tapauksien tai kliinistä vaihetta lähestyvien BSE-tartunnan saaneiden eläinten havaitsemiseen. Koska testeillä ei voida havaita tartuntaa itämisajan alkuvaiheessa, negatiivinen testitulos ei takaa, etteikö eläimellä olisi tartuntaa. Tärkein välitön toimenpide kansanterveyden suojelemiseksi on siksi erityisen BSE-riskiaineksen poistaminen teurastuksen yhteydessä. Erikseen määritellyn riskiaineksen poistamista koskevia säännöksiä sovelletaan jo kaikkiin yhteisössä teurastettuihin eläimiin, olivatpa ne peräisin yhteisöstä tai sen ulkopuolisesta maasta. Yhteisöön tuotavaan lihaan, lihavalmisteisiin, raakalihavalmisteisiin ja prosessoituihin eläinperäisiin proteiineihin on 1. huhtikuuta 2001 alkaen liitettävä todistus siitä, että ne eivät sisällä erikseen määriteltyä riskiainesta. Poikkeuksia voidaan myöntää sellaisista maista peräisin oleville tuotteille, joiden BSE-tilanne on tyydyttävä. BSE:hen liittyvien tuontivaatimusten yhdenmukaistamista on lisättävä tiettyjen tarttuvien spongiformisten enkefalopatioiden ehkäisyä ja valvontaa koskevista säännöistä annettavan Euroopan parlamentin ja neuvoston asetusehdotuksen(1) puitteissa. Neuvosto vahvisti yhteisen kantansa(2) tähän ehdotukseen 12. helmikuuta 2001. Jos Euroopan parlamentti hyväksyy neuvoston yhteisen kannan, asetus voisi tulla voimaan 1. heinäkuuta 2001. Luomalla primäärioikeutta tarttuvista spongiformisista enkefalopatioista EY:n perustamissopimuksen 152 artiklan (entisen 129 artiklan) nojalla asetus toimisi tehokkaana välineenä muun muassa yhteisön ulkopuolisista maista tapahtuvaa tuontia koskevien vaatimusten sääntelyssä. Nämä tuontivaatimukset perustuvat kyseisen maan BSE-riskin ja tämän riskin hallitsemiseksi tarvittavien toimenpiteiden tieteelliseen arviointiin. Tämän alan kansainvälisen standardin suositukset on myös otettava huomioon. Kansainvälisessä standardissa ei tätä nykyä suositella BSE-testausta teurastuksen yhteydessä kansanterveyden suojelutoimenpiteenä. (1) EYVL C 45, 19.2.1999. (2) EYVL C 88, 19.3.2001.